»Det her er da ikke vejen hjem til skolen. Nej, nej, nu kører vi ind i stalden. Ej, se der er kalvene.«

De 35 børn og tre lærere fra Læsøs skole yngste klasser fik sig en ekstra oplevelse, da de i sidste uge var på besøg hos øens eneste mælkeproducenter, Birk og Birger Olsen.

Efter nogle timer i selskab med køer, kalve og kold mælk fra tanken, skulle børnene fragtes tilbage til øens skole. Men buschaufføren for vild ...

Ole Stoklund, som ejer Læsø Rute og Turistbusser og kører øens eneste bus, førte bussen om bag stalden og kørte ind på foderbordet til stor begejstring for børnene.

»Vi har kun fået positive feedback for arrangementet og den skæve afslutning,« griner Birger Olsen om den lille happening, som var planlagt på forhånd.

»Ole er før faret vild i vores kostald, men det er lige sjovt for børnene hver gang,« fortæller Birger Olsen.

Hovedparten af Læsøs yngste beboere har i tidens løb besøgt familien Olsens gård, klappet kalve og smagt frisk mælk.

»Det er berigende at give børnene alle de oplevelser, som en gård kan byde på. Kalve som vil sutte på fingrene, katte som vil nusses, og nysgerrige køer som stikker tungen frem. Det er med til at styrke fællesskabet og knytte bånd mellem land og by,« fortæller Birger Olsen, som måtte genopfylde adskillige papkrus med frisk mælk til de eventyrlystne og tørstige skolebørn.